OBRAZLOŽENJE


I   PRAVNA OSNOVA ZA DONOŠENJE AKTA

Pravna osnova za donošenje akta sadržana je u članku 15. stavku 3. Zakona o javnoj nabavi („Narodne novine“ broj 120/16, 114/22, 48/26).

II   RAZLOZI ZA DONOŠENJE AKTA

Pulapromet d.o.o. sektorski je naručitelj i obveznik primjene Zakona o javnoj nabavi (Narodne novine broj  120/16, 114/22, 48/26; dalje u tekstu: ZJN). Člankom 12. stavkom 1. točkom 1. ZJN propisano je da se isti ne primjenjuje na nabavu robe i usluga, te provedbu projektnih natječaja procijenjene vrijednosti manje od 50.000,00 eura bez PDV-a i radova procijenjene vrijednosti manje od 100.000,00 eura bez PDV-a.
Člankom 15. stavkom 2. ZJN propisano je da pravila, uvjete i postupke jednostavne nabave utvrđuje naručitelj općim aktom, uzimajući u obzir načela javne nabave, mogućnost primjene elektroničkih sredstava komunikacije, te osiguravanju pravne zaštite.
Dana 16. svibnja 2026. godine na snagu je stupio Zakon o izmjenama i dopunama Zakona o javnoj nabavi, kojim su izmijenjeni pragovi razgraničenja jednostavne i javne nabave, proširene su odredbe o (ne)postojanju sukoba interesa, izmijenjeni su dokazi kojim ponuditelji u postupcima javne nabave dokazuju nepostojanje osnova isključenja, te načini traženja dokaza po posebnim pravilima. Uz navedene izmjene, člankom 15. ZJN propisana su pravila koja su javni i sektorski Naručitelji dužni ugraditi u svoje buduće Pravilnike o postupcima jednostavne nabave. Najvažnije izmjene odnose se na obvezu provođenja postupka jednostavne nabave procijenjene vrijednosti veće od 15.000,00 eura bez PDV-a putem modula jednostavne nabave Elektroničkog oglasnika javne nabave Republike Hrvatske (u daljnjem tekstu: EOJN RH). Dok se za jednostavnu nabavu usluga i roba procijenjene vrijednosti iznad 25.000,00 eura bez PDV-a, te jednostavnu nabavu radova procijenjene vrijednosti iznad 45.000,00 eura bez PDV-a za radove pripisuje provođenje postupka putem EOJ RH javnom objavom.
Sukladno odredbama ZJN javni i sektorski naručitelji dužni su donijeti nove Pravilnike sukladno odredbama ZJN do 16. kolovoza 2026. godine, dok pragovi jednostavne nabave stupaju  na snagu s 01. rujna 2026. godine.
Sukladno navedenom Pulapromet d.o.o. kao sektorski naručitelj pripremio je tekst Pravilnika o provedbi postupaka jednostavne nabave u trgovačkom društvu Pulapomet d.o.o., koji bi na snagu stupio s 01. rujna 2026. godine. Stupanjem na snagu novog Pravilnika prestat će važiti Pravilnik o provedbi postupaka jednostavne nabave BROJ: 1282/2017, od 19. lipnja 2017. godine. 

III    SAVJETOVANJE SA ZAINTERESIRANOM JAVNOŠĆU
Na temelju odredbe članka 11. Zakona o pravu na pristup informacijama („Narodne novine“ br. 25/13, 85/15 i 69/22) za ovaj Pravilnik je potrebno provesti prethodno savjetovanje sa zainteresiranom javnošću u trajanju od najmanje 30 dana slijedom čega Pulapromet d.o.o., pri donošenju Pravilnika, provodi  savjetovanje sa zainteresiranom javnošću s ciljem upoznavanja javnosti s Nacrtom prijedloga Pravilnika i pribavljanjem  mišljenja, primjedbi i prijedloga zainteresirane javnosti, kako bi isti, ukoliko  su zakonito i stručno utemeljeni, bilo prihvaćeni i u konačnosti ugrađeni u odredbe Pravilnika.

[bookmark: _GoBack]Savjetovanje sa zainteresiranom javnošću započinje dana 16.07.2026. godine te završava zaključno s danom 15.08.2026. godine, koji je ujedno i krajnji rok za dostavu mišljenja, primjedbi i prijedloga na Nacrt Pravilnika.

Adresa e-pošte na koju se šalju očitovanja zainteresirane javnosti na obrascu sudjelovanja javnosti:  
info@pulapromet.hr

